Lukijalle
Ei nää ole sointua helkkyvää,
 ei herrojen huviksi luotu.
 Nää mietteet on laulanut myrskysää,
 ne on tehtahan tomusta tuotu.

 Nää mietteeni taistelun kuvia luo
 ja vankilain synkät kauhut;
 kuolemansellien tuskat nuo,
 sekä hurmeistenkenttien sauhut.

 Ei näissä oo iltojen unelmaa,
 ei hurmaa hurjasta yöstä.
 Nää muistoja elämän taistelun on
 sekä sointuja raskaasta työstä.

 Nää mietteet miehen on rinnasta,
 joka puutetta saanut on maistaa,
 ja luokkahan siihen kuuluvi,
 mille päivä niin harvoin paistaa.

 Nää kertovat myöskin uudesta
 kansamme rakennustyöstä,
 korvessa rahvas kun ahertaa,
 ylös päivähän pyrkien yöstä.

1931

Einari Leino